聖真觀劉真師院十韻
作者：羅隱
朝代：唐

paragraphs: 簾下嚴君卜，窗間少室峰。
攝生門已盡，混跡世猶逢。
山藪師王烈，簪纓友戴顒。
魚跳介象鱠，飯吐葛玄蜂。
紫飽垂新椹，黃輕墮小松。
塵埃金谷路，樓閣上陽鐘。
野耗鳶肩寄，仙書鳥爪封。
支牀龜縱老，取箭鶴何慵。
別久曾牽念，閑來肯壓重。
尚餘青竹在，試爲剪成龍。